Studie toets jou siening van Afrikaans - Onderwys - Republikein
Tuesday, September 29th, 10:01:09
Studie toets jou siening van Afrikaans
Unam-meesterstudent bestudeer taal.
Kristien Kruger – In haar meesterstesis kombineer me. Nicolette Harmse haar groot liefdes vir Afrikaans en vir Namibië.
Die studie bestudeer Afrikaanssprekendes en nie-Afrikaanssprekendes se houdings en persepsies van Afrikaans, veral in die Khomasstreek.
Harmse meen Namibië se veelbewoë geskiedenis het 'n verskeidenheid persepsies tot gevolg gehad. Sy wil dié opvattings vasstel en dokumenteer met die doel om mense daarvan in te lig en om 'n platform vir toekomstige akademiese navorsingsdoeleindes te skep.
Harmse doen haar meestersgraad by die Universiteit van Namibië (Unam) met die bekwame prof. Herman Beyer as haar hoofstudieleier.
Harmse se voorgraadse studies by die Noordwes-Universiteit het grootliks op Afrikaans se Europese verlede en die Suid-Afrikaanse geskiedenis gefokus.
"Ek het tot dusver tydens my meestersstudie só baie geleer oor die Namibiese geskiedenis van Afrikaans en dit is vir my verblydend om ook 'n bydrae te kan lewer tot die toekoms van Afrikaans in ons land," het sy gesê.
As deel van Harmse se studie het sy 'n vraelys saamgestel.
Indien jy 'n betekenis­volle bydrae wil maak, kan jy op die skakel kliek of die QR-kode skandeer en die vraelys beantwoord.
"Deelname aan die studie is vir mense van 18 en ouer en is vrywillig.
"Die vraelys word anoniem beantwoord en geen­ ­inligting wat tydens die studie ingesamel word, sal op enige manier met u naam of identiteit geassosieer word nie.